
                   1. Alegerile legislative din Rusia

                   Unsprezece partide şi-au prezentat liste pentru alegerile legislative care au avut loc recent în Rusia, printre acestea numărându-se „Rusia Unită”, Partidul Comunist Rus, Partidul Liberal Democrat, formaţiunea „Iabloko”, Uniunea Forţelor de Dreapta sau Partidul Agrar din Rusia. 

                   Dintre partidele absente de la alegeri se evidenţiază „Cealaltă Rusie”, coaliţie de opoziţie condusă de fostul campion mondial de şah Garry Kasparov, care nu a reuşit să se înregistreze pentru alegerile legislative, şi „Poporul pentru democraţie şi Justiţie”, mişcare condusă de fostul premier Mihail Kasianov, trecută în opoziţie, care a cerut boicotarea scrutinului, care este "o imitaţie a procesului democratic", în opinia sa.

                   „Alegătorii ruşi vor opta din nou pentru puterea instaurată şi pentru un stat paternalist, aşa cum au făcut deseori în istoria lor, sacrificând liberul arbitru”, au apreciat analiştii ruşi înaintea scrutinului. Potrivit ultimului sondaj preelectoral, 67% dintre cetăţenii ruşi intenţionau să voteze pentru partidul „Rusia Unită”, a cărui listă la alegeri este deschisă de preşedintele Vladimir Putin. "În Rusia, alegerile se prezintă în mod tradiţional ca o demonstraţie de loialitate faţă de putere", a precizat directorul celui mai important centru independent de sondare a opiniei publice - „Levada” -, Lev Gudkov. „Ruşii au păstrat mentalitatea lui «homo sovieticus» şi nu se simt stăpâni pe destinul lor. Teroarea stalinistă i-a învăţat să rămână în formaţie”, adaugă el. 

                   „Fidelitatea faţă de putere - adesea autoritară - este o veche tradiţie în Rusia, explicată deseori prin particularităţile istoriei sale, ba chiar ale climei sale. Societatea civilă s-a dezvoltat târziu în această ţară creştinată, cu cinci secole mai târziu decât Europa”, consideră istoricul Nikolai Koposov, de la Universitatea de Stat din Sankt-Petersburg. „Celebrul spirit comunitar atât de înrădăcinat în sufletul ruşilor a întârziat formarea individualismului”, a adăugat el. 

                   După reformele liberale din anii '90, "V. Putin s-a reîntors la modelul unui stat paternalist, acceptat pe deplin de populaţie, cu atât mai mult cu cât acest nou paternalism nu a fost urmat de teroare, ci de o anumită dezvoltare economică", apreciază Maria Lipman, de la Fundaţia Carnegie. „Astăzi, ruşii votează pentru putere şi renunţă de bunăvoie la responsabilitatea personală de care au dat dovadă pentru scurt timp, după destrămarea URSS”, a adăugat ea. 

                   Aproape 64% dintre ruşi ar vota pentru un partid care "ar sprijini participarea statului la economie", iar 53% pentru un partid care "ar restabili ordinea în detrimentul libertăţilor democratice", potrivit unui sondaj al centrului Levada, realizat recent. „Noile libertăţi preluate din Occident sunt deseori sinonimul haosului, ca în anii '90. Opinia publică preferă stabilitatea, iar liderii care promit reforme nu mai atrag mulţimile. În numele acestei stabilităţi, ruşii nu mai votează nici pentru extremişti, deşi sondajele arată că declaraţiile rasiste sau antioccidentale ale acestora găsesc un anumit ecou în societate”, apreciază Lev Gudkov. Fenomenul afectează toate păturile sociale, inclusiv mediul de afaceri. "Oamenii de afaceri ruşi au preferat întotdeauna să se adapteze mai degrabă puterii, decât să-şi apere propriile interese", consideră L. Gudkov. Analiştii remarcă şi faptul că elita administrativă doreşte, de asemenea, să păstreze status quo-ul: 65 de guvernatori (dintre cei 85 de lideri ai regiunilor ruseşti) figurează în fruntea listelor locale ale partidului „Rusia Unită”. 

*
                   Partidul „Rusia Unită” a câştigat alegerile legislative din Rusia cu 64,1%, a anunţat preşedintele Comisiei Electorale Centrale. Partidul Comunist s-a clasat pe a doua poziţie, cu 11,6% din voturi, urmat de formaţiunea naţionalistă condusă de Vladimir Jirinovski, care a obţinut 8,2%, şi de partidul „Rusia Dreaptă”, cu 7,8% din voturile exprimate. 

                   După repartizarea provizorie a mandatelor, formaţiunea preşedintelui Vladimir Putin şi-a adjudecat 315 din cele 450 de locuri din viitoarea Cameră Inferioară a Parlamentului rus (Duma), o majoritate care i-ar permite modificarea Constituţiei. Comuniştii au obţinut 57 de locuri, urmaţi de ultranaţionaliştii conduşi de Vladimir Jirinovski, cu 40 de locuri, şi Rusia Dreaptă (stânga proprezidenţială), cu 38 de locuri. Majoritatea constituţională necesară pentru schimbarea Constituţiei sau iniţierea unei proceduri de destituire a preşedintelui este de două treimi.

*
                   Alegerile pentru Duma de Stat a Federaţiei Ruse desfăşurate la 2 decembrie „nu au fost corecte şi nu au întrunit multe dintre standardele OSCE şi ale Consiliului Europei", se arată într-un comunicat oficial al organizaţiei. Şi Uniunea Europeană a criticat modul în care s-au desfăşurat alegerile din Rusia, subliniind că libertatea de expresie şi de întrunire au fost încălcate. "Am observat încălcări ale unor drepturi elementare", a declarat Benita Ferrero-Waldner, comisarul UE pentru Relaţii Externe.

                   Potrivit cotidianului „Kommersant”, liderul rus este nemulţumit de rezultatul alegerilor, pe care apropiaţii lui l-au transformat în referendum privind politica sa, dar în care partidul său a primit mai puţine voturi decât a primit el însuşi în momentul realegerii sale, în 2004. Atunci, Vladimir Putin şi-a adjudecat victoria cu 71% din voturi, din primul tur de scrutin. Potrivit publicaţiei citate, "administraţia prezidenţială şi-a exprimat de mai multe ori nemulţumirea faţă de lipsa de fermitate a membrilor partidului Rusia Unită după decizia preşedintelui de a deschide lista acetui partid". 

                   2. Dosarul nuclear iranian 
                   Preşedintele Iranului, Mahmoud Ahmadinejad, a afirmat recent că dosarul referitor la programul nuclear iranian este închis şi că ţara sa este pregătită pentru orice eventualitate. M. Ahmadinejad a făcut aceste declaraţii în cadrul unei conferinţe de presă organizată cu ocazia Summit-ului Consiliului de cooperare din Golf (CCG), care a avut loc la Doha. Preşedintele iranian a precizat că ţara sa îşi continuă programul „în cadrul convenţiilor şi deciziilor Agenţiei Internaţionale pentru Energie Atomică”, adăugând că „rezoluţiile Consiliului de Securitate al ONU care impun sancţiuni sunt bazate pe informaţii false”. „Declaraţiile şi inspecţiile AIEA au dovedit că Iranul avansează pe calea legală” pentru dezvoltarea programului său nuclear, a mai spus el, subliniind că „s-a dovedit că poziţia Iranului este legală şi justă”. „Nu am abordat problema nucleară cu liderii din CCG, deoarece această problemă este închisă”, a menţionat preşedintele iranian, apreciind că regiunea Golfului Persic este „în pragul unei noi ere de cooperare fructuoasă”. 

*
                   Serviciile americane de informaţii au anunţat că Iranul pare mai puţin hotărât să dezvolte arme nucleare decât a afirmat Administraţia condusă de George W. Bush în ultimii ani. Un raport al Comunităţii americane de informaţii arată totuşi că Iranul pare să vrea să îşi rezerve opţiunea de a fabrica arme nucleare. În acest document, cele 16 agenţii de informaţii americane consideră că Iranul este în măsură, din punct de vedere tehnic, să producă suficient uraniu îmbogăţit pentru o armă nucleară, în perioada 2010-2015. 

                   Casa Albă a afirmat necesitatea sporirii presiunii asupra Iranului, în pofida publicării acestui raport într-un moment în care Statele Unite încearcă să îşi convingă partenerii să impună noi sancţiuni internaţionale regimului de la Teheran, din cauza refuzului său de a-şi suspenda cele mai sensibile activităţi nucleare. "Apreciem, cu un nivel ridicat de încredere, că în toamna lui 2003, Iranul şi-a suspendat programul de arme nucleare. Decizia regimului de la Teheran de a-şi suspenda programul de arme nucleare sugerează că este mai puţin hotărât să dezvolte arme nucleare decât credeam noi în 2005. Aprecim cu un grad de încredere moderat că Iranul nu şi-a reluat la jumătatea lui 2007 programul privind armamentul nuclear", se menţionează în raportul serviciilor de informaţii. Documentul subliniază că, în cazul în care Iranul îşi suspendă programul privind armele nucleare, acest lucru se datorează în primul rând presiunilor internaţionale.

                   Iranul a salutat raportul serviciilor americane de informaţii care contrazice acuzaţiile Administraţiei americane, declarând că programul nuclear iranian are o destinaţie civilă. "Este normal să îl salutăm, atâta vreme cât acele state care în trecut au avut întrebări şi dubii legate de acest caz îşi schimă opinia în mod realist", a declarat Ministrul iranian de Externe, Manouchehr Mottaki. 

                   Agenţia Internaţională pentru Energie Atomică a declarat, la rândul său, că ultimul raport al serviciilor de informaţii ale Statelor Unite cu privire la programul iranian de construire a armelor nucleare confirmă concluziile inspectorilor AIEA. "Acesta validează declaraţiile repetate ale directorului general, conform cărora concluziile inspectorilor nu indică un pericol evident şi permanent şi că există suficient timp pentru negocieri", a declarat un oficial din cadrul AIEA. "Textul raportului este în armonie cu declaraţiile AIEA din ultimii ani, conform cărora nu există dovezi şi nici nu există informaţii ale serviciilor secrete cu privire la existenţa unui program nuclear nedeclarat în altă parte", a precizat oficialul. 

                   Secretarul american de Stat, Condoleezza Rice, a promis să menţină presiunile asupra Iranului, cu sancţiuni mai dure din partea Naţiunilor Unite, în pofida raportului serviciilor americane de informaţii. C. Rice a declarat că Statele Unite şi alte cinci mari puteri, care se ocupă de dosarul nuclear iranian, trebuie să menţină o presiune diplomatică asupra Iranului, pentru a-l împiedica să obţină arma atomică. „Este timpul ca diplomaţia să funcţioneze, însă nu este momentul să ne oprim şi să spunem: «nu avem nevoie de diplomaţie». Calendarul trebuie să fie continuarea proiectului de rezoluţie al Consiliului de Securitate, continuarea celorlalte presiuni pe care suntem pe cale să le iniţiem, pentru ca iranienii să nu obţină materii de fisiune”, a spus ea. 

                   Pe de altă parte, ambasadorul Chinei la ONU a sugerat că acordul obţinut la Paris între cele cinci mari puteri şi Germania, privind noi sancţiuni împotriva Iranului, ar putea fi pus sub semnul întrebării, în urma raportului realizat de serviciile americane de informaţii. „Este un raport important (...) îi vom analiza conţinutul şi implicaţiile asupra acţiunii Consiliului de Securitate”, a declarat diplomatul Wang Guangya. "Cred că va trebui ca membrii Consiliului de Securitate să se gândească la acest raport, acum lucrurile s-au schimbat", a apreciat el. 
                   3. Situaţia negocierilor privind statutul provinciei Kosovo
                   Mediatorii internaţionali privind provincia Kosovo i-au prezentat Secretarului general al ONU, Ban Ki-moon, un raport după ultimele patru luni de negocieri, dar nu recomandă o modalitate de a continua pentru rezolvarea conflictului, lăsând această sarcină comunităţii internaţionale. De asemenea, documentul menţionează că ultimele patru luni de negocieri pe tema statutului provinciei nu au condus la un acord, întrucât nici una dintre părţi nu a cedat în privinţa suveranităţii. Consiliul de Securitate al ONU urmează să dezbată raportul la 19 decembrie. 

                   Mediatorii desemnaţi de Statele Unite, Rusia şi Uniunea Europeană au menţionat că discuţiile au fost utile şi că ambele părţi - majoritatea albaneză din Kosovo şi Guvernul sârb - au promis că vor dovedi reţinere cu privire la violenţe, intimidări sau ameninţări. "Ambelor părţi trebuie să li se reamintească faptul că eşecul lor de a respecta aceste angajamente va afecta viitorul lor european, pe care ambele îl doresc", se arată în document. 

                   În lipsa unui acord, majoritatea albaneză din Kosovo ar urma să îşi proclame independenţa la începutul anului 2008, măsură care va fi probabil acceptată de importante state occidentale. Independenţa este însă respinsă ferm de Serbia şi aliatul său Rusia, care deţine drept de veto în Consiliul de Securitate.

                   Franţa, Marea Britanie, Germania şi Italia au adresat o scrisoare partenerilor lor din cadrul UE, cerându-le să îşi asume responsabilitatea în privinţa Kosovo, după eşecul ultimelor negocieri între sârbi şi albanezii din provincie. În scrisoare, miniştrii de externe din cele patru state - membre ale Grupului de Contact pentru Kosovo - subliniază că o continuare a negocierilor, care s-au încheiat oficial, ar fi inutilă şi ar putea conduce la o îndârjire a poziţiilor sârbilor şi albanezilor. Oficialii celor patru state cer partenerilor săi din UE să „joace un rol activ pentru a încheia procesul privind statutul provinciei sârbe majoritar albaneză”. Ei le cer partenerilor lor "să fie pregătiţi, în cooperarea cu secretarul general al ONU, pentru a trimite o misiune importantă de poliţie şi justiţie în provincie şi să ofere o contribuţie majoră Biroului internaţional chemat să conducă misiunea ONU în Kosovo". 

                   Cele patru state sunt pregătite să recunoască o declaraţie de independenţă a reprezentanţilor proviciei Kosovo, care pare inevitabilă în lunile următoare. Dar cel puţin cinci ţări europene rămân reticente: Spania, Grecia, Slovacia, România şi Cipru. Solicitând asumarea responsabilităţii, cele patru state speră să convingă statele reticente să nu împiedice UE să trimită misiunile de ordine care vor trebui să supravegheze, alături de trupele NATO aflate în teritoriu, tranziţia către indepedenţă a provinciei, pentru ca aceasta să se desfăşoare fără violenţe. De asemenea, cele patru state speră că determinarea UE va contribui la acceptarea de către ONU a trimiterii acestor misiuni, în pofida opoziţiei Rusiei, care are drept de veto în Consiliul de Securitate, faţă de orice fel de independenţă a provinciei. Miniştrii de externe din cele patru state  recunosc totuşi, în scrisoarea lor, că independenţa provinciei Kosovo va provoca dificultăţi Serbiei, care a refuzat permanent această situaţie, şi fac apel la susţinerea ei, prin accelerarea demersului său de aderarea la UE.

                   Albanezii din Kosovo sunt convinşi că independenţa provinciei este doar o problemă de timp, după ce ONU a constatat că este imposibil să se ajungă la un compromis cu guvernul de la Belgrad. În proporţie de 90%, albanezii din regiune nu au crezut niciodată în posibilitatea ajungerii la un  acord cu Serbia. Raportul mediatorilor internaţionali expediat Secretarului general al ONU a confirmat aceste păreri. "După 120 de zile de negocieri intensive, cele două părţi nu au reuşit să ajungă la un acord privind statutul Kosovo", au conchis mediatorii. Dar liderii albanezi din Kosovo, care au afirmat recent că vor să proclame independenţa imediat după eşecul negocierilor, au recunoscut evidenţa: nu vor putea face acest lucru decât cu acordul Statelor Unite şi al Uniunii Europene. "Noi nu vom face nimic fără coordonarea cu partenerii noştri, SUA şi Uniunea Europeană", a admis Hashim Thaci, fostul lider al gherilei separatiste albaneze, care se preconizează a fi viitorul premier al provinciei. Dacă SUA şi-au dat acordul, Uniunea Europeană este în cotinuare divizată. O reuniune a Consiliului de Miniştri, care va avea loc în data de 17 decembrie a.c., la Bruxelles, va putea reprezenta ocazia de a reface unitatea, într-un moment în care Grecia, Cipru, Spania, România şi Slovacia ezită în continuare să recunoască declararea unilaterală a independenţei provinciei. 

                   Dosarul Kosovo va reveni la ONU şi va face obiectul unei dezbateri în Consiliul de Securitate, în data de 19 decembrie a.c. Rusia, care dispune de drept de veto şi susţine Serbia, a declarat ferm că se va opune oricărei rezoluţii care nu va fi acceptată de Serbia. Rusia şi Serbia vor totuşi să apere ideea continuării negocierilor, liderii celor două state afirmând că un compromis este încă imposibil. Dar, după eşecul negocierilor, noi discuţii par cu atât mai mult excluse, cu cât sârbii şi albanezii au negociat deja fără rezultat timp de peste un an. Potrivit scenariului cel mai frecvent menţionat de experţi, după dezbaterea din Consiliul de Securitate, Secretarul general al ONU ar trebui să revină la planul mediatorului Naţiunilor Unite, Martti Ahtisaari, care prevede o independenţă supravegheată a provinciei Kosovo. Conform acestui plan, el va trebui să ceară UE să înlocuiască Misiunea ONU care gestionează Kosovo de la sfârşitul conflictului, din 1998-1999. Albanezii din Kosovo vor putea apoi să îşi proclame independenţa, dar comunitatea internaţională rămâne îngrijorată în legătură cu faptul că pierderea acestei provincii va intensifica sentimentele naţionaliste în Serbia. Comunitatea internaţională speră că Serbia va organiza în ianuarie 2008 alegeri prezidenţiale, mizând pe realegerea lui Boris Tadici, care, chiar dacă se opune independenţei provinciei Kosovo, consideră integrarea europeană drept o prioritate. 

                   Situaţia este cu atât mai instabilă în Serbia, cu cât problema Kosovo a dat loc unei supralicitări patriotice, unii oficiali făcând aluzie la o eventuală recurgere la forţă în cazul pierderii unei provincii considerate leagănul istoriei şi religiei acestei ţări. Chiar şi în Kosovo situaţia rămâne neclară. Zona de nord, unde sunt concentraţi aproximativ 40.000 din cei 100.000 de sârbi rămaşi în provincie după război, a ameninţat că se va separa, dacă albanezii din Kosovo îşi vor proclama independenţa. Conştientă de pericole, NATO a anunţat că îşi va menţine forţa în Kosovo, KFOR, formată din circa 17.000 de persoane şi desfăşurată în provincie de la sfârşitul războiului. 

                   Albanezii din Kosovo au cerut statelor occidentale să le sprijine urgent intenţia de a obţine independenţa faţă de Serbia, pe fondul eşecului negocierilor pentru un acord în acest sens. "După opt ani de incertitudine, populaţia din Kosovo are nevoie urgent de claritate cu privire la viitorul ei", au declarat liderii guvernamentali şi ai opoziţiei din provincia separatistă, într-un comunicat comun. Ei şi-au reiterat angajamentul pentru un plan de independenţă supravegheată, sprijinit de statele occidentale, inclusiv oferta de autonomie pentru minoritatea sârbă, ca "o bază solidă pentru a conduce Kosovo şi regiunea spre un viitor euroatlantic mai luminos". 

                   Rusia a avertizat statele occidentale că recunoaşterea unei declaraţii unilaterale a independenţei Kosovo ar putea provoca "o reacţie în lanţ", în Balcani şi nu numai. "Vreau să subliniez că proclamarea unilaterală a independenţei Kosovo şi recunoaşterea unei astfel de independenţe nu va rămâne fără consecinţe", a precizat Ministrul rus de Externe, Serghei Lavrov, după expirarea oficială a datei-limită pentru negocierile dintre sârbi şi albanezi. "Se va genera o reacţie în lanţ în Balcani şi alte zone ale lumii. Cei care concep astfel de planuri trebuie să cântărească foarte atent consecinţele", a adăugat el. 

                   Pe de altă parte, Rusia este de părere că datele-limită pentru un acord privind viitorul provinciei sârbe Kosovo nu sunt constrângătoare şi pot afecta încercările pentru găsirea unei soluţii. 

                   Principalele două partide politice din Kosovo au declarat că vor începe negocierile privind o coaliţie de guvernământ în scopul declarării independenţei faţă de Serbia la începutul anului următor. Partidul Democrat din Kosovo (PDK), al viitorului premier Hashim Thaci, a invitat Liga Democrată din Kosovo (LDK) să treacă peste marile lor rivalităţi din perioada războiului din 1988-1999 şi să discute despre formarea unei mari coaliţii. PDK, care este compus din foştii membri ai gherilelor albaneze, a câştigat alegerile parlamentare din regiune la 17 noiembrie a.c. Oficialii occidentali speră ca LDK şi PDK să poată conduce provincia Kosovo în perioada a ceea ce se anunţă a fi o tranziţie turbulentă către independenţă, faţă de care Serbia şi Rusia se opun. "Kosovo se află la cea mai importantă cumpănă din istoria sa", a afirmat H. Thaci în scrisoarea sa către liderul LDK şi preşedintele albanez Fatmir Sejdiu. "Suntem cu toţii de acord că, în interesul cetăţenilor noştri, ar trebui să lăsăm la o parte diferenţele şi să ne unim într-un singur ţel: rezolvarea problemei de azi şi a provocărilor de mâine", a continuat el. 

                   De la moartea liderului formaţiunii LDK în 2006, Ibrahim Rugova, care în perioada respectivă era preşedintele Kosovo, evoluţia partidului s-a schimbat semnificativ. Acesta a câştigat numai 22,6% din voturi în cadrul alegerilor de luna trecută, faţă de 45,4% în anul 2004, iar PDK a câştigat 34,4%. Împreună, cele două partide ar putea deţine 62 de locuri din cele 120 ale Parlamentului. 
      4. Referendumul din Venezuela

                   La 2 decembrie a.c., alegătorii din Venezuela au fost chemaţi la urne pentru a se pronunţa, prin referendum, asupra unei controversate reforme constituţionale promovate de preşedintele Hugo Chavez, care intenţionează să instaureze socialismul în ţară. Sondajele preelectorale au evidenţiat un rezultat foarte strâns.

                   Inamic declarat al Statelor Unite, Hugo Chavez doreşte o modificare a Constituţiei, care să îi permită să candideze pentru un număr nelimitat de mandate la conducerea statului, să cenzureze informaţiile în situaţii de criză şi să impună o economie de tip socialist. 

                   Reales în anul 2006, pentru un mandat care se încheie în 2013, Hugo Chavez, care bănuieşte Statele Unite că vor alimenta contestaţiile împotriva sa, a ameninţat că va stopa exporturile de petrol către SUA în cazul izbucnirii de confruntări după referendum. Înaintea scrutinului, el a acuzat canalul american de televiziune CNN de "tiranie mediatică mondială" împotriva sa şi a ameninţat că preţul barilului de petrol va ajunge la 200 de dolari, în cazul declanşării unei ofensive împotriva Venezuelei. 

                   Campania electorală a fost marcată de numeroase violenţe şi confruntări între forţele de ordine şi opoziţie, reprezentată în principal de studenţi. Mai mult de 100.000 de militari au asigurat securitatea în timpul scrutinului, desfăşurat fără observatori ai Uniunii Europene sau ai Organizaţiei statelor americane. 

                   "Noi spunem, într-un spirit de responsabilitate, că procesul electoral este în practică disputat", a precizat vicepreşedintele venezuelean Jorge Rodriguez. Acesta a coordonat comitetul de campanie în favoarea unui vot pozitiv la referendum, subliniind că autorităţile vor "recunoaşte rezultatul scrutinului fără ezitare". Anunţul făcut de J. Rodriguez a reprezentat o lovitură de teatru în Venezuela, unde preşedintele H. Chavez, un lider care întreţine relaţii tensionate cu Statele Unite, a câştigat detaşat toate scrutinele organizate de la alegerea sa în fruntea statului, în 1999. 

                   Potrivit rezultatelor date publicităţii, reforma propusă de Preşedinte a obţinut voturile a 49,3% din electorat, în timp ce 50,7% au votat împotrivă. Potrivit analiştilor, Preşedintele Hugo Chavez a suferit o înfrângere fără precedent, fapt ce ar trebui să conducă la încetinirea ritmului revoluţiei socialiste demarate în ţară. El a recunoscut imediat înfrângerea, dar a insistat că "va continua lupta pentru construirea socialismului", adăugând, de asemenea, că „reformele au eşuat deocamdată, dar acestea vor fi menţinute în viaţă”, sugerând că ar putea încerca să le supună din nou votului popular. 

                   Studenţii, organizaţiile pentru apărarea drepturilor omului şi cele ale oamenilor de afaceri, partidele de opoziţie, Biserica Catolică, foştii aliaţi politici şi chiar fosta soţie a preşedintelui ţării s-au aliat împotriva şefului statului înaintea votului. Aceştia l-au acuzat pe H. Chavez că vizează amendarea Constituţiei pentru a pune bazele unei dictaturi, mai ales după ce a declarat că vrea să conducă Venezuela până la moartea sa. Hugo Chavez a avertizat înaintea referendumului că un eventual eşec ar compromite revoluţia sa şi l-ar putea determina să se gândească la un succesor. 
                   Potrivit analiştilor, referendumul a reprezentat însă o victorie majoră pentru opoziţia venezueleană fragmentată, care nu a reuşit să îl învingă pe H. Chavez în diferite scrutine organizate aproape anual şi să îl înlăture de la putere în urma loviturii de stat din 2002, a unei greve declanşate în sectorul petrolier şi a unui alt referendum pentru demiterea sa. De asemenea, victoria în referendum i-ar putea stimula pe liderii opoziţiei să încerce să blocheze ceea ce H. Chavez a denumit "socialismul secolului XXI" şi care a constat, până în prezent, în naţionalizarea unor importante sectoare economice în Venezuela, cel de-al patrulea furnizor de petrol pentru Statele Unite.

